MNENJE KOMISIJEv skladu s členom 294(7)(c) Pogodbe o delovanju Evropske unije o spremembi[ah] Evropskega parlamenta, predlaganih k stališču Sveta v zvezi s predlogom DIREKTIVE EVROPSKEGA PARLAMENTA IN SVETAo spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila /* COM/2011/0550 konč. - 2008/0147 (COD) */





2008/0147 (COD) MNENJE KOMISIJE v skladu s členom 294(7)(c) Pogodbe o delovanju Evropske unije o spremembi[ah] Evropskega parlamenta, predlaganih k stališču Sveta v zvezi s predlogom DIREKTIVE EVROPSKEGA PARLAMENTA IN SVETA o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila 1. Uvod V skladu s členom 294(7)(c) Pogodbe o delovanju Evropske unije Komisija da svoje mnenje o spremembah, ki jih predlaga Evropski parlament v drugi obravnavi. Mnenje Komisije o treh spremembah, ki jih je predlagal Parlament, je predstavljeno v nadaljevanju. 2. Ozadje Datum predložitve predloga Evropskemu parlamentu in Svetu[1] || 8. julij 2008 Datum mnenja Evropskega ekonomsko-socialnega odbora: || 16. december 2009 Datum mnenja Evropskega parlamenta, prva obravnava: || 11. marec 2009 Datum stališča Sveta v prvi obravnavi (kvalificirana večina): || 15. februar 2011 Datum mnenja Evropskega parlamenta, druga obravnava: || 7. junij 2011 3. Cilj predloga Komisije Sedanja Direktiva 1999/62/ES določa najvišje stopnje, ki jih lahko države članice zaračunajo za uporabo prometne infrastrukture za težka tovorna vozila. Vendar države članice pri določanju teh stopenj ne smejo upoštevati zunanjih stroškov, kot so stroški zaradi onesnaženja zraka in hrupa. Spremembe, ki jih predlaga Komisija, bodo dovoljevale take pristojbine, ki bodo, če bodo uvedene, spodbujale učinkovitejši in čistejši tovorni promet. Najpomembnejša izmed ostalih predlaganih sprememb je, da se državam članicam omogoči večja prožnost pri določanju različnih cestnin, da bi spodbujale večjo uporabo cest +izven prometnih konic in tako zmanjševale prometne zastoje. Predlaga se tudi, da se dodatni prihodki iz zaračunavanja zunanjih stroškov obvezno uporabijo za financiranje projektov, ki zagotavljajo trajnostno naravo prometa. 4. Mnenje Komisije o spremembah, ki jih je predlagal Evropski parlament Odbor za promet in turizem je 12. aprila 2011 izglasoval priporočilo, sestavljeno iz 35 sprememb k stališču Sveta v prvi obravnavi. V skladu z določbami člena 294 Pogodbe PDEU in Skupne izjave o praktičnih ureditvah za postopek soodločanja[2] so se Svet, Evropski parlament in Komisija večkrat neformalno sestali, da bi o tej zadevi dosegli soglasje v drugi obravnavi. Po teh sestankih je Odbor predstavil tri kompromisne spremembe, ki so bile nato izglasovane na plenarnem zasedanju 7. junija 2011. Komisija podpira te spremembe. 4.1. Spremembe, ki jih je Komisija sprejela Komisija je že podprla stališče Sveta v prvi obravnavi (glej mnenje Komisije o stališču Sveta[3]). Glavne spremembe, ki jih je k stališču Sveta predložil Evropski parlament, so: – razjasniti mehanizem Sveta za spreminjanje pristojbin za infrastrukturo med konicami z dodajanjem določb za zagotavljanje nevtralnosti dohodkov in izboljšanje preglednosti. S takim mehanizmom bi države članice dobile novo orodje za obvladovanje zastojev v času konic, ne da bi pri tem prometni industriji nalagale prekomerna bremena; – vključitev določbe o uporabi prihodkov v prometnem sektorju. Določba države članice spodbuja k vlaganju prihodkov iz pristojbin v projekte, namenjene bolj trajnostnemu prometu. Šteje se, da se taka določba uporablja, če je 15 % prihodkov uporabljenih za vseevropsko omrežje. Države članice bodo morale poročati o pridobljenih prihodkih in naložbah v promet. Čeprav je manj ambiciozen od prvotnega predloga Komisije, pomeni ta kompromis jasen napredek k izboljšanju preglednosti uporabe prihodkov iz pristojbin in spodbujanju novih naložb v promet; – na goratih območjih dovoliti hkratno uporabo veljavnega režima in novih pristojbin za zunanje stroške za vozila iz razredov Euro 0, I in II ter iz razreda Euro III od leta 2015 dalje. Predvideno je tudi obvezno „namenjanje sredstev v omejenem obsegu“ iz prihodkov, ki bodo nastali s to kombinacijo. Ta določba bo pripomogla k nadaljnjemu pospeševanju uvedbe čistejših vozil, pri tem pa bo ustvarjala dodatne prihodke za izgradnjo alternativ cestnemu prometu; – vključitev „klavzule o pregledu“, ki bo temeljila na poročilih Komisije, predloženih 12 oziroma 48 mesecev po začetku veljavnosti Direktive in, kjer je primerno, na zakonodajnem predlogu Komisije. Vsebina poročil je bila usklajena z nedavno belo knjigo o prometu. Kljub splošnemu pristopu, ki ga običajno ima Evropski parlament k zadevi, v stališču Sveta ni predvidena nikakršna obveznost držav članic, da Komisiji pošljejo korelacijsko tabelo. Vendar je madžarsko predsedstvo ob podpori prihodnjih poljskega, danskega in ciprskega predsedstva podalo izjavo, v kateri je potrdilo, da sprejetje te direktive ne posega v izid medinstitucionalnih pogajanj o korelacijskih tabelah (glej prilogo). Evropski parlament bi se tako lahko sporazumel s Svetom ob izjavi (glej prilogo), v skladu s katero bi mu Komisija morala dvanajst mesecev po sprejetju tega sporazuma na plenarnem zasedanju poročati o praksi držav članic pri pripravi njihovih lastnih tabel, ki kolikor mogoče kažejo korelacijo med to direktivo in ukrepi za prenos. Ob koncu obdobja za prenos pa bi morala o tem pripraviti poročilo. Komisija je na plenarnem zasedanju 7. junija 2011 podala izjavo, s katero med drugim potrjuje zavezanost Komisije k zagotovitvi, da države članice uvedejo korelacijske tabele, ki povezujejo ukrepe prenosa, ki so jih sprejele, z direktivo, in potrjuje, da je pripravljena predložiti informacije, ki jih je zahteval Evropski parlament, ter poudarja, da njeno stališče v tem dokumentu ne bo štelo za precedens (glej besedilo priloge). 5. Sklep V skladu s členom 293(2) Pogodbe o delovanju Evropske unije Komisija spreminja svoj predlog s podporo spremembam, kot so določene zgoraj. Priloga Izjava predsedstva: „Na tem mestu izjavljamo, da dogovor med Svetom in Evropskim parlamentom glede direktive Evropskega parlamenta in Sveta o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila, evrovinjeta, dosežen v trialogu 23. maja 2011, ne posega v izid medinstitucionalnih pogajanj o korelacijskih tabelah.“ Izjava Evropskega parlamenta: „Evropski parlament obžaluje, da Svet ni bil pripravljen sprejeti, da bi bila ob predlogu za spremembo Direktive 1999/62/ES obvezna objava korelacijskih tabel. Na tem mestu izjavljamo, da dogovor med Evropskim parlamentom in Svetom glede direktive Evropskega parlamenta in Sveta o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila (evrovinjeta), dosežen v trialogu 23. maja 2011, ne posega v izid medinstitucionalnih pogajanj o korelacijskih tabelah. Evropski parlament poziva Evropsko Komisijo, naj v dvanajstih mesecih po sprejetju tega sporazuma na plenarnem zasedanju poroča in konec obdobja za prenos pripravi poročilo o praksi držav članic glede oblikovanja lastnih javno objavljenih tabel, ki kolikor mogoče kažejo korelacijo med to direktivo in ukrepi za prenos.“ Izjava Evropske komisije: „Komisija znova poudarja svojo zavezo k zagotovitvi, da države članice pripravijo korelacijske tabele, ki sprejete ukrepe prenosa povezujejo z direktivo EU, in jih sporočijo Komisiji v okviru prenosa zakonodaje EU; to je zaradi zaščite interesa državljanov, boljše priprave zakonodaje in povečanja pravne transparentnosti ter podpore pregleda skladnosti nacionalne zakonodaje z določbami EU. Komisija obžaluje pomanjkanje podpore za določbo iz predloga direktive Evropskega parlamenta in Sveta o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila (evrovinjeta), katere namen je bil uvesti obvezno pripravo korelacijskih tabel. Komisija lahko v duhu iskanja kompromisa in za zagotovitev takojšnjega sprejetja predloga privoli, da se v besedilu obvezna določba o korelacijskih tabelah nadomesti s primerno uvodno izjavo, ki države članice spodbuja k takšni praksi. V dvanajstih mesecih po sprejetju tega sporazuma bo poročala na plenarnem zasedanju in konec obdobja za prenos pripravila poročilo o praksi držav članic glede priprave lastnih javno objavljenih tabel, ki kolikor mogoče kažejo korelacijo med to direktivo in ukrepi za prenos. Vendar stališče Komisije v tem dokumentu ne sme veljati za precedens. Komisija bo nadaljevala s svojimi prizadevanji, da skupaj z Evropskim parlamentom in Svetom najde primerno rešitev tega horizontalnega institucionalnega vprašanja.“ [1] COM(2008) 436 konč. - 2008/0147 COD. [2] UL C 145, 30.6.2007, str. 5. [3] COM(2011) 69 konč.